ზ ა მ თ ა რ ი

**ნ ო ე მ ბ რ ი ს 2**

**დაზამთრდა. . . რა ვქნათ ჩვენ სოფელში? . . . შევხვდები დილით**

**მსახურს, რომელსაც ჩაი მოაქვს ჩემთან სიფრთხილით,**

**ასეთი კითხვით: დათბა, ჩადგა ქარი თუ არა?**

**ან თუ მიდამოს თოვლის ფიფქმა გადაუარა? . . .**

**მოვსცილდე ლოგინს საჯირითოდ? ველოდო სადილს?**

**მეზობლის ძველი ჟურნალებით ვიკლავდე წადილს. . .**

**თოვლია . . . ვდგებით და ცხენებიც უკვე მზად არი,**

**მივქრით ველებზე, ნათელი დღით გვხვდება ზამთარი;**

**შოლტები ხელში, მეძებრები მოსდევენ ცხენებს,**

**თოვლს ვაკვირდებით, ნადირის კვალს თუ მოგვაჩვენებს,**

**ვწრიალებთ, ვეძებთ, საღამომდე თოვლში ვირევით**

**და შინ ვბრუნდებით წყვილი კურდღლით, ნანადირევით.**

**ვილხინეთ ბევრი. . . საღამოა: ქარის ხმა გვესმის,**

**სანთელი ბჟუტავს, შეხუთული გული კი კვნესის.**

**მარტოობის შხამს ჩემი ფიქრი წვალებით უძლებს,**

**ვიკითხო მინდა. . . ვეღარ ვიტან დაბეჭდილ ფურცლებს.**

**შორსა ვარ ფიქრით, წიგნის კითხვაც მომწყინდა, კმარა,**

**ავიღებ კალამს, - ვზივარ: თითქოს ძალათი ვპარავ**

**მთვლემარე მუზას აბურდულ და უაზრო სიტყვებს,**

**ხმა ხმას გაურბის. . . აღარ მწყალობს და აღარ მიტევს**

**მსუბუქი რითმა, საოცარი ჩემი მსახური.**

**და ლექსიც ზანტობს ცივა, ბნელი და უსახური.**

**უკვე დაღლილმა გავათავე მე ჩანგთან დავა,**

**მთავარ დარბაზში საუბრისას სასმენად წავალ**

**შაქრის ქარხანა, არჩევნები სჯის საგანია,**

**დიასახლისის სახეც ცუდი დარის მგვანია,**

**ის წინდის ჩხირებს აბზრიალებს როგორც რომ მაქოს,**

**და მარჩიელობს, გატაცებით გადაშლის ბანქოს. . .**

**წყეული სევდა. ვინ გაუძლებს ასეთ სამყოფელს? . .**

**მაგრამ ანაზდად, თუ საღამოს მოწყენილ სოფელს -**

**მაშინ როდესაც მე პაიკებს ვეთამაშები -**

**ეწვია ეტლი გამართული რუსულ რაშებით**

**და ეტლში მოჩანს ბერი ქალი ორთავ ასულით**

**(ორივე ქერა და ალვასავით შემოხაზული).**

**როგორი ლხენა დაატყდება ამ მხარეს თავზე!**

**უცბად ცხოვრება გვეჩვენება ყოველმხრივ სავსე.**

**ჯერ ალმაცერად ცქერა, სევდა და შეფასება, '**

**ძუნწი სიტყვები, შემდეგ უკვე გაბაასება,**

**შემდეგ სიცილი მეგობრული, მღერა, ფერხული,**

**ცეკვა ხალისით და ჩურჩულით თუნდ უხერხული,**

**ცელქი სიტყები, ცქერა მთქმელი ვნების, ვედრების,**

**ვიწრო კიბეზე შეფეთება და შეხვედრები.**

**უკვე ბინდისას აივანზე მიდის ასული,**

**სახეს სცემს ქარი, არც გულმკერდი აქვს მას დაცული.**

**რუსულ ვარდისთვის ქარიშხალიც მართებულია,**

**ყინვის დროს კოცნა რა ცეცხლივით ანთებულია,**

**რა ცოცხალია თოვლის მტვერში რუსის ქალწული.**

**1829**